Jayde Panayiotou-moord: Derde persoon in hofJayde Panayiotou. Foto: Verskaf ŉ Derde persoon wat in hegtenis geneem is in verband met die moord op die onderwyseres Jayde Panayiotou, sal Dinsdag in die Port Elizabeth-landdroshof verskyn. Brig. Marinda Mills het bevestig die man is Sondag in New Brighton in hegtenis geneem. Dié nuus volg nadat Panayiotou se man Maandagoggend in dieselfde hof verskyn het. Christopher Panayiotou (28) het vlugtig in die hof verskyn en staan tereg op aanklag van ontvoering, diefstal, moord en sameswering om sy vrou te vermoor. Die saak is uitgestel tot 19 Junie vir verdere ondersoek. Hy bly in aanhouding. Klik hier om meer te lees. Jayde Panayiotou is op 21 April buite haar huis in Kabega Park ontvoer terwyl sy vir ŉ vriendin staan en wag het. Haar liggaam is later aan die buitewyke van die Kwanobuhle- informele nedersetting in Uitenhage gevind. Thando Siyoli (31), een van die mans wat in verband met die misdade in hegtenis geneem is, het Donderdag in dieselfde hof verskyn. Daar het intussen ook besonderhede aan die lig gekom dat ŉ noemenswaardig bedrag geld glo betaal is om haar te vermoor. Bron: Ahmed Areff, News24 Lees alle vorige berigte oor Jayde Panayiotou op Maroela Media.